**Devalorizare**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Eu n-am visat iubiri piramidale,

Nici n-am abreviat vreun sentiment,

Cred în filozofii transcendentale

Pe care le plasez, subconştient,

În profunzimea limpede a minţii,

Deşi constat cu tristă-ngăduinţă

S-au devalorizat, în timp, arginţii

Trădării şi cu-atâta uşurinţă

Vorbim anost şi superficial

Despre iubire ca de-o psihalgie,

De-aceea nici măcar accidental

Nu trebuie expusă-n poezie.

- Eu am visat la o iubire pură,

Nectaru-l beau din cupe de cristal,

Alunec tandru pe claviatură,

Cu tine în duet, ce recital…

Nici Iuda n-are cum să mă mai vândă,

Nici Brutus nu mă-njunghie în piept

Că fericirii i-am plătit dobândă

Şi am primit al zeilor accept.

Acum când dimineţile-și răsfață

Mlădițele cu sufletul curat,

Noi reluăm povestea din prefață,

Zâmbim complici… Ne-am devalorizat?

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015